ข้อมูลตลาดแรงงานสหรัฐ
โดย...จิรวัฒน์ สุภรณ์ไพบูลย์
13 มิ.ย. 2559

โดย...จิรวัฒน์ สุภรณ์ไพบูลย์
เมื่อต้นเดือน มิ.ย.ที่ผ่านมา มีการรายงานข้อมูลตลาดแรงงานสหรัฐที่สำคัญสองตัวด้วยกัน คือ ตัวเลขการจ้างงานนอกภาคการเกษตร (Nonfarm Payroll) และอัตราการว่างงาน โดยการจ้างงานนอกภาคการเกษตรประจำเดือน พ.ค.ออกมาเพียง 3.8 หมื่นตำแหน่ง ต่ำกว่าที่ตลาดคาดไว้ที่ 1.68 แสนตำแหน่ง ค่อนข้างมาก ในขณะที่อัตราว่างงานออกมาที่ระดับ 4.7% ลดลงจาก 5% ในเดือนก่อนหน้า ซึ่งทั้งสองข้อมูลดูเหมือนจะขัดแย้งกัน
สำหรับการคาดการณ์แนวโน้มเศรษฐกิจในอนาคต นักวิเคราะห์ส่วนใหญ่จะให้น้ำหนักตัวเลขการจ้างงานนอกภาคการเกษตรมากกว่า เพราะจำนวนตำแหน่งงานที่เพิ่มขึ้น จะช่วยทำให้คนที่ว่างงานมีโอกาสหางานได้ง่ายมากขึ้น ส่งผลให้อัตราว่างงานในอนาคตลดลงได้ในที่สุด ในขณะที่อัตราว่างงานสะท้อนถึงสภาพเศรษฐกิจในช่วงที่ผ่านมามากกว่า (ตัวเลขการจ้างงานมีลักษณะเป็น Leading Indicator ขณะที่อัตราการจ้างงานเป็น Lagging Indicator)
แม้กระทั่ง เจเน็ต เยลเลน ประธานธนาคารกลางสหรัฐ หรือเฟด ก็ให้น้ำหนักข้อมูลการจ้างงานนอกภาคเกษตรมากกว่า ดูได้จากการให้สัมภาษณ์ก่อนการประกาศข้อมูลดังกล่าว ประธานเฟดยังส่งสัญญาณว่าจะสามารถปรับขึ้นดอกเบี้ยได้ในอีกไม่กี่เดือนข้างหน้า แต่หลังจากทราบข้อมูลแล้ว เธอเลือกที่จะย้ำเพียงแค่ว่าการขึ้นดอกเบี้ยจะเกิดขึ้นอย่างค่อยเป็นค่อยไป แต่ไม่ระบุเวลาที่แน่นอน สอดคล้องกับประธานเฟดสาขาต่างๆ ที่ให้ความเห็นในทิศทางเดียวกันว่ายังไม่ถึงเวลาจะขึ้นดอกเบี้ยในการประชุมครั้งถัดไปในเดือนนี้
ผลกระทบต่อการลงทุนที่เห็นได้ชัด คือ อัตราดอกเบี้ยในตลาดเงินปรับลดลง ส่งผลให้นักลงทุนที่ลงทุนในกองทุนรวมตราสารหนี้มีผลตอบแทนที่ดีขึ้น (ดอกเบี้ยลด ราคาพันธบัตร/หุ้นกู้ เพิ่มขึ้น ส่งผลให้มูลค่าทรัพย์สินสุทธิของกองทุนรวมตราสารหนี้เพิ่มขึ้น) หลังจากได้รับผลกระทบค่อนข้างมากก่อนหน้านี้ ขณะที่ตลาดหุ้นในประเทศเกิดใหม่รวมถึงไทย ได้รับอานิสงส์จากกระแสเงินทุนไหลกลับเข้าภูมิภาค และปรับตัวขึ้นอย่างรวดเร็ว
อย่างไรก็ตาม หากพิจารณาจากตัวชี้วัดทางเศรษฐกิจในองค์รวม ส่วนใหญ่มีทิศทางที่อ่อนตัวลง ทำให้ยังเชื่อได้ว่า พื้นฐานทางเศรษฐกิจของโลกยังคงเปราะบาง เงินทุนที่ไหลเข้าตลาดหุ้นช่วงนี้น่าจะยังเป็นเงินลงทุนระยะสั้นที่พร้อมจะไหลออกได้ทันทีหากมีสัญญาณลบเกิดขึ้นเพิ่มเติมอีก หรือในกรณีกลับกัน หากข้อมูลเศรษฐกิจสหรัฐกระเตื้องขึ้น และเฟดมีท่าทีชัดเจนเกี่ยวกับการขึ้นดอกเบี้ยครั้งถัดไป นักลงทุนจึงควรใช้ความระมัดระวังในการลงทุนในตลาดหุ้นในระยะเวลาต่อจากนี้